Thimphu

Thimphu, arī Timpu (; thimphu), ir Butānas Karalistes galvaspilsēta un lielākā pilsēta, kā arī valsts galvenais politiskais, administratīvais, saimniecības un kultūras centrs. Pilsēta atrodas Butānas rietumos, šaurā kalnu ielejā Vangču (jeb Thimphu upes) krastos, aptuveni 2248—2648 metru augstumā virs jūras līmeņa, tādēļ to var raksturot kā vienu no augstāk izvietotajām galvaspilsētām pasaulē. Kalnainais reljefs un ielejas forma ir noteikuši lineāru apdzīvojuma struktūru un kompakto pilsētas apbūvi. Par valsts galvaspilsētu Thimphu tika noteikta 1955. gadā, aizstājot līdzšinējo valdības rezidences centru Punakhu. Kopš tā laika Thimphu ir Butānas valsts pārvaldes centrs. Pilsētā atrodas Nacionālā asambleja, valdības institūcijas, karaliskā administrācija un tiesu iestādes, kā arī karaliskās ģimenes komplekss Dečenčolinas pils. Administratīvi Thimphu ir arī Thimphu distrikta centrs.

Pilsētas simboliskais un institucionālais centrs ir Tašičhodzons — klosterpils tipa komplekss, kurā apvienotas valdības un monastiskās funkcijas. Thimphu vienlaikus ir nozīmīgākais Butānas kultūras un izglītības mezgls, kur tiek uzturētas un publiski reprezentētas tradicionālās reliģiskās prakses, svētki un māksla. Pilsētā atrodas arī vairāki nozīmīgi budistu klosteri, tostarp Tango klosteris, čorteni (stūpas) un nacionālas nozīmes sporta un kultūras infrastruktūra, piemēram, Čanlimithanas stadions, kur notiek loka šaušanas sacensības — Butānas nacionālais sporta veids. Thimphu ir valsts galvenais saimniecības centrs, kur koncentrējas ievērojama daļa Butānas iekšzemes kopprodukta. Pilsētas attīstību raksturo apzināta urbanizācijas kontrole un uzsvars uz kultūras mantojuma saglabāšanu — ar karaļa rīkojumu apbūvē dominē tradicionālā Butānas arhitektūra. Thimphu infrastruktūrā raksturīga ielejas reljefam pielāgota satiksmes struktūra; pilsēta ir zināma arī ar to, ka tajā nav luksoforu, un satiksmi nepieciešamības gadījumā regulē policisti. Tuvākā starptautiskā lidosta ir Paro lidosta, aptuveni 52 km attālumā no pilsētas centra.

 Nosaukuma izcelsme 
Nosaukums ‘Thimphu’ ir dzongkes valodas vietvārds, kas tiek pierakstīts kā ཐིམ་ཕུག. Tā etimoloģija skaidrota vairākos veidos, jo daļa interpretāciju balstās lingvistiskā analīzē, bet daļa — vietējās mutvārdu un reliģiskajās tradīcijās. Viena no biežāk minētajām lingvistiskajām interpretācijām nosaukumu saista ar dzongkes valodas elementiem thim un phu/phug. Pirmais parasti tiek skaidrots ar nozīmi “iegrimt”, “pazust” vai “nogrimt”, savukārt otrais tiek lietots vietvārdu veidošanā ar nozīmēm, kas saistītas ar klints veidojumu, alu vai noteiktu vietu reljefā. Šāda vārddarināšana atbilst plašākai Himalaju reģiona toponīmijas praksei, kur vietvārdi bieži atspoguļo ainavas, reljefa vai hidrogrāfijas īpatnības. Atsevišķos skaidrojumos uzsvērta arī saikne ar ieleju un upes tecējumu, ņemot vērā pilsētas izvietojumu Vangču ielejā.

Līdzās lingvistiskajiem skaidrojumiem nozīmīgu vietu ieņem mutvārdu tradīcija, kas nosaukuma izcelsmi saista ar Dečenphugas klostera apkārtni Thimphu ielejas ziemeļdaļā. Šajā tradīcijā tiek stāstīts par dievišķas būtnes (minēta vārdā Geynyen) “iegrimšanu” vai “pazušanu” klintī vai akmenī, un tieši šis notikums kļuvis par vietvārda semantisko pamatojumu. Kultūrvēsturiskos un mantojuma institūciju avotos šāds skaidrojums parasti tiek atzīmēta kā leģenda, proti, nozīmīgs vietējās identitātes izpratnē, bet ne vienīgā vai stingri pierādāmā etimoloģija. Vēsturiskajā un starptautiskajā lietojumā pilsētas nosaukums sastopams ar dažādām latinizācijas formām. Agrāk bieži lietota rakstība Thimbu vai Timpu, savukārt mūsdienās starptautiski nostiprinājusies forma Thimphu. Vienlaikus avotos norādīts, ka pati ieleja agrāk plašāk tikusi dēvēta par Vangas ieleju, bet vietvārds Thimphu pakāpeniski nostiprinājies kā konkrētās apdzīvotās vietas un vēlāk arī Butānas galvaspilsētas apzīmējums.

 Vēsture 
1885. gadā vietā, kur mūsdienās atrodas Čanlimithanas stadions, notika kauja, kur uzvaru svinēja Ugjens Vangčuks, kas vēlāk kļuva par pirmo Butānas karali. Šī kauja bija nozīmīga, lai iegūtu kontroli pār visu Butānas teritoriju. 1974. gadā tika uzcelts Čanlimithanas stadions, bet šī vieta palika nozīmīga Butānas iedzīvotājiem.

Līdz 1960. gadam Thimphu teritorijā atradās virkne ciematu. 1952. gada Thimphu tika noteikta par valsts galvaspilsētu, bet oficiāli šis statuss tika apstiprināts 1962. gadā. Mūsdienās šie ciemi ir pilsētas apkaimes.

 Atsauces 

 Ārējās saites 

Kategorija:Butānas pilsētas
Kategorija:Āzijas galvaspilsētas